送路遵謁孔宣公
作者：石介
朝代：宋

paragraphs: 薄田五頃餘，纔足共王租。
慈母八十四，髮白牙齒疎。
服非帛不煖，半冬無褲襦。
食非肉不飽，杯案惟一蔬。
南陔孝子心，若何爲安居。
方冬萬木折，北風裂人膚。
凍死不敢言，長塗走崎嶇。
二百里見我，寒荄求吹噓。
顧我正憔悴，念子空勤劬。
闕里有聖孫，佩服詩與書。
孜孜行仁義，陰德及焦枯。
三縣十萬人，其命絕而蘇。
豈使八十老，旨甘不足歟。